PATVIRTINTA

Šilalės rajono savivaldybės administracijos direktoriaus 2019 m. vasario 26 d. įsakymu

Nr. DĮV-219

6 priedas

**ŠILALĖS RAJONO SAVIVALDYBĖS ADMINISTRACIJOS**

**LAUKUVOS SENIŪNIJOS 2019 METŲ VEIKLOS PLANAS**

 Planas parengtas 2019-ųjų biudžetinių metų laikotarpiui.

**BENDROJI DALIS**

Seniūnijos teritorijos plotas – 16 678 ha. Seniūnijos teritoriją sudaro Laukuvos miestelis ir 68 kaimai. Seniūnijos centras - Laukuvos miestelis ir 6 didesnės gyvenvietės: Šiauduvos, Požerės, Juodainių, Stročių, Ruskių, Vabalų. Seniūnijos teritorijoje gyvena 2942 gyventojai, iš to sk. vyrai –1460, moterys –1482. Seniūnijos teritorijoje veikiančios įstaigos: Laukuvos Norberto Vėliaus gimnazija; kultūros namai – 2 vnt.; ambulatorija; medicinos punktai – 3 vnt.; paštai - 3 vnt.; bibliotekos –3 vnt.; meteorologijos stotis. Ūkininkų ūkius įregistravę - 580 ūkininkų. Seniūnijoje gyvena 15 vaikų su negalia, 19 socialines paslaugas gaunančių šeimų, kuriuose auga 45 vaikai, 7 problemiškos šeimos, 11 globojamų vaikų, 18 vienišų senelių, 67 socialiai remtinos šeimos, kurios gauna socialinę pašalpą, 37 daugiavaikės šeimos. Seniūnijos balanse yra apskaitomi 14 socialinių būstų.

Seniūnija turi 241,39 km kelių ir gatvių. Iš jų: vietinės reikšmės keliai 94,24 km, vietinės reikšmės vidaus keliai 134,49 km, gatvės 12,663 km, Laukuvos miestelyje ir gyvenvietėse: 6 402 kv. m – automobilių stovėjimo aikštelių, 8 500 m – šaligatvių ir pėsčiųjų takų. Seniūnija valo ir prižiūri apie 200 ha plotą (šaligatviai, gatvės, skverai, daugiabučių namų kiemai, aplinka šalia paminklų, senkapiai, rekreacinės teritorijos).

Seniūnija organizuoja viešuosius darbus, prižiūri Laukuvos senąsias kapines, Dvarviečių kapines ir Požerės kapines, gatvių ir kitų teritorijų apšvietimą, gatves, aikštes ir kitas bendras teritorijas, lietaus nuotekų tinklus, želdinius, gėlynus ir kt.

Seniūnija vykdo asmenų gyvenamosios vietos deklaravimo, viešojo administravimo funkciją ir socialinį darbą su asmenimis, šeimomis priklausančiomis socialinės rizikos grupei. Atlieka notarinius veiksmus, numatytus Lietuvos Respublikos notariato įstatyme.

Laukuvos seniūnijoje yra daug žymių, lankytinų vietų, Viena seniausių Žemaitijos gyvenviečių – Laukuvos miestelis; Šv. Kryžiaus Atradimo bažnyčia; Medinė koplyčia; Laukuvos meteorologijos stotis; Požerės [Kristaus Atsimainymo](https://lt.wikipedia.org/wiki/Po%C5%BEer%C4%97s_Kristaus_Atsimainymo_ba%C5%BEny%C4%8Dia) bažnyčia; Aukštagirės pažintinis pėsčiųjų-dviratininkų takas; Paršežerio pėsčiųjų pažintinis takas; Padievyčio tvenkinys; Dievyčio ežeras; Burbiškių ir Treigių piliakalniai; Padievyčio piliakalnis; Sietuvos kūlgrinda. Medvėgalio kalnas – iškiliausia kalva Žemaitijoje, apsupta septynių mažesnių kalvų. Archeologinį kompleksą sudaro: Medvėgalio, Piliorių, Pilies, Alkos, Ąžuolų, Sumonų kalvos su kūlgrinda. 1990 metais įkurtas Kelpšaičių parkas. Sukilėlių kapai; Paminklas „1941–1952 Laukuvos valsčiaus tremtinių atminimui“; paminklas – obeliskas ir kt. Laukuvos seniūnijoje yra 46 kapinynai ir pilkapynai. Visas šias vietas pagal galimybes stengiamės prižiūrėti ir sutvarkyti.

Seniūnijai priskirtos funkcijos įgyvendinamos Šilalės rajono savivaldybės biudžeto lėšomis, Lietuvos Respublikos valstybės biudžeto lėšomis ir kitais ištekliais.

Seniūnijoje yra 21 pareigybė, jose – 21 etatas. Dirba du valstybės tarnautojai seniūnas ir seniūno pavaduotojas, 5 specialistai, dirbantys pagal darbo sutartis (vyriausiasis buhalteris – etatas, žemės ūkio specialistas – 1 etatas, socialinis darbuotojas –1 etatas, socialinis darbuotojas darbui su rizikos šeimomis – 2 etatai) ūkvedys –l etatas, elektrikas -1 etatas, traktorininkas – 1 etatas, valytojas – 2 etatai, aplinkos tvarkytojas – 2 etatai, Šiauduvos laisvalaikio salės valytoja – 1 etatas, Požerės aplinkos tvarkytojas – 1 etatas, Laukuvos kapinių prižiūrėtojas – 1 etatas, gatvių tvarkytoja – 1 etatas ir 3 kūrikai (sezoniniai) po 1 etatą.

Seniūnija suskirstyta į šešias seniūnaitijas: Juodainių, Laukuvos, Požerės, Stročių, Šiauduvos, Treigių.

Seniūnijos teritorijoje registruotos 4bendruomenės: Juodainių, Laukuvos miestelio, Požerės, Šiauduvos ir asociacija „Laukuviečiai“.

**VEIKLOS TIKSLAI IR UŽDAVINIAI**

**Veiklos plano tikslai:**

1.Savivaldybės institucijų priimtų sprendimų įgyvendinimo organizavimas, priskirtų paslaugų teikimo gyventojams administravimas.

2. Teigiamo seniūnijos įvaizdžio kūrimas, seniūnijos infrastruktūros gerinimas, pastatų, gatvių, kelių priežiūra, liaudies tradicijų bei paveldo išsaugojimas ir puoselėjimas, kultūrinės veiklos organizavimas, gyventojų bendruomeniškumo skatinimas.

**Šių tikslų įgyvendinimui keliami uždaviniai:**

1. Rengti susitikimus su seniūnijos bendruomenių gyventojais, teikti jiems informaciją apie savivaldybės, seniūnijos veiklą, atsakyti į jiems rūpimus klausimus.

2. Bendradarbiauti su seniūnijos bendruomenių pirmininkais ir seniūnaičiais, aktualiausius klausimus aptarti bendruose susitikimuose, išplėstinėse seniūnaičių sueigose.

3. Užtikrinti efektyvų ir sistemingą seniūnijos valstybės tarnautojų ir darbuotojų dalyvavimą mokymuose, kvalifikacijos kėlimo kursuose.

4. Pagerinti seniūnijos valstybės tarnautojų ir darbuotojų darbo sąlygas, modernizuojant darbo vietas, diegiant naujesnes informacines sistemas.

**VEIKLOS PROGRAMOS**

Laukuvos seniūnija š. m. vykdys šias veiklos programas:

1. Savivaldybės funkcijų įgyvendinimo ir valdymo tobulinimo programa (1).

2. Valstybinių (perduotų savivaldybėms) funkcijų vykdymo programa (8).

3. Komunalinio ūkio ir turto programa (11).

4. Kultūros ugdymo ir etnokultūros puoselėjimo programa (5).

5. Socialinės apsaugos plėtojimo programa (9).

6. Kūno kultūros ir sporto programa (6).

**SAVIVALDYBĖS FUNKCIJŲ ĮGYVENDINIMO IR VALDYMO TOBULINIMO PROGRAMA**

**Tikslas.** Užtikrinti visų seniūnijai priskirtų programų įgyvendinimo organizavimą – administravimą ir kontrolę, tikslu gerinti gyventojų aptarnavimą, infrastruktūros funkcionavimą ir plėtrą.

**Tikslo įgyvendinimo aprašymas.**

Seniūnija yra Savivaldybės administracijos filialas. Jos veiklą reglamentuoja Savivaldybės administracijos direktoriaus patvirtinti seniūnijos veiklos nuostatai. Seniūnijos veikla finansuojama iš savivaldybės biudžeto.

Seniūnijų seniūnai atlieka seniūnijos vidaus administravimą, administruoja seniūnijai skirtus asignavimus, atlieka notarinius veiksmus, išduoda gyventojams pažymas apie šeimos sudėtį, vertina atskirų asmenų gyvenimo sąlygas, teikia siūlymus dėl socialinės paramos reikalingumo kaimo gyvenamųjų vietovių seniūnijose, kuriose nėra civilinės metrikacijos įstaigų, registruoja mirtis, organizuoja viešuosius darbus ir visuomenei naudingus darbus, bendrojo naudojimo teritorijų, gatvių, šaligatvių valymą ir priežiūrą, kapinių, želdinių priežiūrą, prižiūri prekybą viešose vietose, teikia pasiūlymus dėl kelių, gatvių, aikščių tvarkymo, priklausančių pastatų remonto, paminklų priežiūros, viešųjų paslaugų teikimo gyventojams. Šaukia gyventojų sueigas, teikia bendruomenių pastabas bei pasiūlymus savivaldybei. Seniūnijoms priskirtos laisvalaikio salės, jose organizuojami kultūriniai renginiai, šventės, gyventojų sueigos ir vykdomos kitos priemonės. Rengia seniūnijos metinio veiklos plano projektą ir šio plano įgyvendinimo ataskaitą, teikia juos svarstyti seniūnijos seniūnaičių sueigoje.

**Uždaviniai:**

1. Gerinti administracinių ir viešųjų paslaugų teikimo kokybę ir tobulinti vidaus administravimą.

2. Gerinti darbuotojų darbo sąlygas.

3. Užtikrinti efektyvų savivaldybei nuosavybės teise priklausančio turto naudojimą.

4. Kelti seniūnijos darbuotojų kvalifikaciją.

**Numatomas programos įgyvendinimo rezultatas.**

Įgyvendinus šioje programoje iškeltus tikslus ir užsibrėžtus uždavinius, bus maksimaliai suderinti bendruomenės interesai ir valstybės politika. Pagerės seniūnijoje dirbančių specialistų darbo sąlygos, pakils jų kvalifikacija bei padidės kompetencija, ženkliai pagerės piliečių aptarnavimas bei jų informavimas. Pagerės teikiamų administracinių ir viešųjų paslaugų kokybė, paslaugos bus suteikiamos per trumpesnį laiką. Efektyviai valdant finansinius įsipareigojimus bus užtikrintos sąlygos seniūnijos paslaugų plėtrai. Sprendimai bus tobulesni ir iš esmės bus pagerinta paslaugų kokybė. Seniūnijos veikla taps efektyvesnė ir viešesnė.

**KULTŪROS UGDYMO IR ETNOKULTŪROS PUOSELĖJIMO PROGRAMA**

**Tikslas.** Išsaugoti ir populiarinti regiono kultūros paveldą ir tradicijas, skatinti visuomenės dalyvavimą kultūroje, didinti kultūros ir viešosios informacijos prieinamumą

**Tikslo įgyvendinimo aprašymas.**

Laukuvos seniūnija siekia sudaryti sąlygas seniūnijos gyventojams susipažinti su šiuolaikinėmis bei tradicinėmis profesionalaus ir mėgėjų meno kryptimis, ugdyti gyventojų etninę savimonę vykdant edukacines programas, skatinti gyventojų domėjimąsi seniūnijos istorine praeitimi, kultūriniu paveldu. Seniūnija taip pat prisideda prie kultūrinės veiklos. Šventės sutraukia daugybe žmonių iš viso rajono ir ne tik. Tradiciniais tapo „Medvėgalio menų festivalis“, kuriame groja Lietuvos bei užsienio šalių ansambliai ir kameriniai orkestrai, Baltų vienybės dienos paminėjimas, „moliūgų žibintų“, eglutės įžiebimo šventės.

Seniūnija skatina bendruomenę aktyviai dalyvauti kultūriniame gyvenime, domėtis ne tik krašto kultūra, bet ir istorija, puoselėti ją ir išsaugoti ateities kartoms, ugdyti regiono senąsias tradicijas, etnografinį savitumą. Ugdyti išsilavinusią ir kultūrą puoselėjančią bendruomenę socialiai saugioje aplinkoje.

**Uždaviniai:**

1. Ugdyti regiono senąsias tradicijas, etnografinį savitumą.

2. Kuo daugiau meno mėgėjų įtraukti į seniūnijos kultūrinę veiklą.

**Numatomas programos įgyvendinimo rezultatas.**

Visuomenės dalyvavimas kultūroje ir galimybės jos narių meninei saviraiškai yra svarbus krašto brandos požymis. Dalyvavimas mėgėjų meno kolektyvuose įgalina sušvelninti neigiamų socialinių – ekonominių problemų poveikį žmonių gyvensenai ir dvasinei savijautai. Numatoma, kad bibliotekų, muziejų, kultūros centro teikiamomis paslaugomis besinaudojančių lankytojų skaičius nemažės.

**KŪNO KULTŪROS IR SPORTO PROGRAMA**

**Tikslas.** Sporto renginių, vaikų, moksleivių ir jaunimo sporto plėtojimas, žmogaus sveikatos stiprinimas.

**Tikslo įgyvendinimo aprašymas.**

Programa įgyvendina pagrindinę kūno kultūros ir sporto misiją - ugdyti sveiką ir fiziškai aktyvią visuomenę, kuo daugiau seniūnijos gyventojų įtraukti į organizuojamus kūno kultūros ir sporto renginius. Siekiant įtraukti vaikus, jaunimą ir kitas gyventojų grupes į sportinę veiklą, reikia organizuoti daugiau įvairių sporto renginių ir švenčių. Gyventojams organizuojamos seniūnijų gyventojų sporto šakų varžybos. Sudaromos sąlygos atstovauti rajonui Lietuvos seniūnijų sporto žaidynių varžybose.

**Uždaviniai:**

**1.** Didinti seniūnijos gyventojų fizinį aktyvumą.

**Numatomas programos įgyvendinimo rezultatas.**

Sudaryti sąlygas tenkinti skirtingus pagal amžių, galias, sveikatos būklę gyventojų poreikius. Sporto šakų įvairovė, geros sąlygos, įvairūs kūno kultūros ir sporto renginiai turi skatinti kuo daugiau rajono gyventojų turiningai praleisti laisvalaikį ir aktyviai gyventi.

**VALSTYBINIŲ (PERDUOTŲ SAVIVALDYBĖS) FUNKCIJŲ VYKDYMO PROGRAMA**

**Tikslas.** Užtikrinti efektyvų valstybinių (perduotų savivaldybėms) funkcijų vykdymą.

**Tikslo įgyvendinimo aprašymas.**

Vadovaujantis Vietos savivaldos įstatymo 7 straipsniu, įgyvendinamos valstybinės (perduotos savivaldybėms) funkcijos. Valstybinės funkcijos perduotos savivaldybėms atsižvelgiant į gyventojų interesus. Šios funkcijos perduodamos įstatymais ir įgyvendinamos vadovaujantis teisės aktais. Vietos savivaldos įstatyme yra išvardintos 39 valstybinių (perduotos savivaldybėms) funkcijų, tačiau seniūnijoje realiai iš valstybės biudžeto specialios dotacijos forma finansuojamos šios funkcijos: įstatymų priskirtų registrų tvarkymas ir duomenų teikimas valstybės registrams; savivaldybei priskirtos valstybinės žemės ir kito valstybės turto valdymas, naudojimas ir disponavimas juo; dalyvavimas rengiant ir įgyvendinant darbo rinkos politikos priemones ir gyventojų užimtumo programas; žemės ūkio funkcijų vykdymas, gyvenamosios vietos deklaravimo duomenų ir gyvenamosios vietos neturinčių asmenų apskaitos duomenų tvarkymas. Lėšos valstybinėms funkcijoms atlikti yra gaunamos iš valstybės biudžeto kaip speciali tikslinė dotacija.

 Ši programa skirta palengvinti (supaprastinti) gyventojų gyvenamosios vietos deklaravimą, ūkininkams pasėlių deklaravimo ir kitais žemės ūkio klausimais, finansiškai paremti ir kontroliuoti soc. rizikos šeimų elgseną ir padėti suformuoti šeimos ūkinės – finansinės veiklos planavimo įgūdžius, laikinai darbo neturinčių asmenų užimtumo rėmimas – bedarbystės problemos dalinis sprendimas, išmokėti pašalpas mirusiųjų artimiesiems.

**Uždaviniai:**

1. Vykdyti valstybines (perduotas savivaldybėms) funkcijas.

**Numatomas programos įgyvendinimo rezultatas.**

Įgyvendinus šią programą, seniūnijai bus sudarytos sąlygos atlikti valstybės perduotas savivaldybėms, valstybines funkcijas. Šios funkcijos perduotos įstatymais ir įgyvendinamos vadovaujantis valstybės teisės aktais.

**SOCIALINĖS APSAUGOS PLĖTOJIMO PROGRAMA**

**Tikslas.** Puoselėti saugią ir sveiką socialinę aplinką, integruoti socialiai pažeidžiamus asmenis į visuomenę, panaudojant efektyvias socialinės paramos priemones.

**Tikslo įgyvendinimo aprašymas.**

Laukuvos seniūnijos socialiniai darbuotojai teikia socialines paslaugas socialiai pažeidžiamiems seniūnijos gyventojams ugdydami gebėjimus ir galimybes savarankiškai spręsti savo socialines problemas, integruoja vaikus ir suaugusiuosius su negalia, asmenis su negalia, turinčius intelekto sutrikimų, socialinės rizikos asmenis, šeimas ir vaikus bei senyvo amžiaus seniūnijos gyventojus į visuomenę, padeda įveikti socialinę atskirtį. Teikia valstybės ir savivaldybės teisės aktuose numatytą piniginę socialinę paramą.

U**ždaviniai:**

1. Efektyviai organizuoti seniūnijos socialinių darbuotojų darbą vykdant seniūnijai teisės aktais priskirtas funkcijas.

2. Remti šeimas, auginančias mokyklinio amžiaus vaikus, siekiant, kad vaikams, augantiems mažas pajamas gaunančiose šeimose, būtų sudarytos palankesnės sąlygos jų ugdymui bendrojo lavinimo mokyklose (Valstybės biudžeto specialioji tikslinė dotacija socialinės paramos mokiniams įstatymo įgyvendinimui).

3. Socialinių paslaugų teikimas socialinės rizikos šeimoms.

4. Rūpintis vienišais senyvo amžiaus ir turinčiais negalią seniūnijos gyventojais.

**Numatomas programos įgyvendinimo rezultatas.**

Efektyvus seniūnijos funkcijų vykdymas. Plėtojant įvairias socialinės paramos teikimo formas visuomenėje, užtikrinamas socialinis saugumas, gyvenimo sąlygos bendruomenėje labiausiai pažeidžiamoms asmenų grupėms.

**KOMUNALINIO ŪKIO IR TURTO PROGRAMA**

**Tikslas.** Užtikrinti komunalinio ūkio, viešosios infrastruktūros bei kito turto priežiūrą, kelių, gatvių, gyvenviečių teritorijų tvarkymą.

**Tikslo įgyvendinimo aprašymas.**

Programa parengta siekiant padidinti rajono viešųjų erdvių patrauklumą, užtikrinti seniūnijoje švarą ir tvarką, teikti seniūnijos gyventojams kokybiškas komunalines ir atliekų surinkimo paslaugas, prižiūrėti rekreacinės infrastruktūros objektus.

Seniūnijos gatvių tvarkymas, gėlynų priežiūra. Į šią priemonę įeina važiuojamosios dalies, dviračių ir pėsčiųjų takų, įvažiavimų į kvartalus bei automobilių stovėjimo aikštelių mechanizuotas ir rankinis valymas, miesto gatvių be patobulintos dangos greideriavimas ir taisymas, šiukšlių ir atliekų išvežimas iš seniūnijos tvarkomų teritorijų, seniūnijos reprezentacinių teritorijų priežiūra ir tvarkymas (teritorijų valymas, žaliųjų vejų priežiūra, miškų, parkų priežiūra), medžių bei krūmų priežiūra, gėlynų tvarkymas ir naujų įrengimas.

Gatvių apšvietimo įrangos priežiūra. Į šią paslaugą įeina gatvių apšvietimo įrangos priežiūra (valdymo spintų priežiūra ir remontas, šviestuvų valymas, priežiūra ir remontas, perdegusių elektros lempučių keitimas naujomis, šviestuvų gaubtų pakeitimas). Miestelio papuošimų priežiūra. Gatvių apšvietimo elektros energija. Į šią priemonę įeina apmokėjimas už elektros energiją elektros tiekėjui už gatvių apšvietimą.

**Uždaviniai:**

1. Organizuoti ir kontroliuoti seniūnijos komunalinių objektų priežiūros darbus: sanitarinis valymas ir aplinkos apsauga, gatvių ir kelių priežiūra ir remontas, parkų, aikščių, želdynų, kapinių priežiūra, gatvių apšvietimo tinklų priežiūra, remontas ir atstatymas bei kiti darbai komunalinių paslaugų srityje.

**Numatomas programos įgyvendinimo rezultatas.**

Programos įgyvendinimas padės didinti seniūnijos patrauklumą investicijoms, didins gyventojų verslumo lygį, skatins turizmą rajone.

**LĖŠOS PROGRAMOS VYKDYMUI**

Lėšas ankščiau išvardintų programų vykdymui skiria Šilalės rajono savivaldybės taryba. Lėšų poreikis pagal programas iš viso:

1. **Savivaldybės funkcijų įgyvendinimo ir valdymo tobulinimo programa – 154 898 Eur, iš jų:**

Seniūnijų finansinio, ūkinio bei materialinio aptarnavimo užtikrinimui – 148 985 Eur;

Seniūnaičių ir kaimo bendruomenių pirmininkų veiklos rėmimas – 1 913 Eur ;

Savivaldybės administracijos ir seniūnijos pastatų einamasis remontas – 2 000 Eur ;

Savivaldybės administracijos ir seniūnijų veiklai reikalingo ilgalaikio turto įsigijimas – 2000 Eur ;

**2. Kultūros ugdymo ir etnokultūros puoselėjimo programa – 27 250 Eur, iš jų:**

Seniūnijos laisvalaikio salių finansinio, ūkinio veiklos organizavimo užtikrinimas – 19 250 Eur;

Kultūrinių renginių organizavimas ir rėmimas – 8 000 Eur.

**3. Kūno kultūros ir sporto programa – 1 000 Eur, iš jų:**

Pasirengimas seniūnijos sporto žaidynėms – 1 000 Eur;

**4. Valstybinių (perduotų savivaldybėms) funkcijų vykdymo programa – 56 956 Eur, iš jų:**

Gyvenamosios vietos deklaravimas – 793 Eur;

Žemės ūkio administravimas – 13 459 Eur;

Socialinės pašalpos pinigais arba natūra mirusiojo artimiesiems (mirties atveju) – 13 399 Eur;

Paslaugų teikimas socialinės rizikos šeimoms apmokėjimas – 29 305 Eur.

**5. Socialinės apsaugos plėtojimo programa – 14 992 Eur, iš jų:**

Institucijos valdymo išlaidos (soc. darbuotojų išlaikymas) – 14 792 Eur;

Socialinių darbuotojų kvalifikacijos kėlimas – 200 Eur.

**6. Komunalinio ūkio ir turto programa – 69 169 Eur, iš jų:**

Atliekų išvežimas iš kapinių ir bendrojo naudojimo teritorijų – 3 000 Eur;

Gatvių priežiūra žiemos metu – 5 000 Eur;

Rajono gatvių apšvietimo užtikrinimas – 17 049 Eur;

Savivaldybių priklausančių visuomenės paskirties pastatų aplinkos tvarkymui – 44 120 Eur.

**VERTINIMO KRITERIJAI**

2019 m. Laukuvos seniūnijos veiklos programos vertinimo kriterijai yra: operatyvus, kokybiškas, dėmesingas gyventojų (klientų) aptarnavimas; skirtų asignavimų efektyvus-ekonomiškas ir tikslingas panaudojimas; šeimų įtrauktų į socialinės rizikos sąrašus skaičiaus mažinimas, kokybiškas seniūnijos bendrųjų teritorijų švaros – tvarkos užtikrinimas, kultūros paveldo ir tradicijų išsaugojimas ir puoselėjimas.

**IŠVADOS**

 Ši seniūnijos veiklos programa atspindi seniūnijos kasdienius, neatidėliotinus poreikius 2019 m. Tai optimalus seniūnijos poreikių ir problemų iškėlimo planas – projektas pavestų funkcijų įgyvendinimui, infrastruktūros funkcionavimui ir plėtrai, gyventojų gyvenimo kokybės užtikrinimui.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRITARTA

Laukuvos seniūnijos seniūnaičių sueigos

2019-02-20 protokolu Nr. D3-1 (1.5)